РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/553-15

17. децембар 2015. године

Б е о г р а д

ЗАПИСНИК

80. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 17. ДЕЦЕМБРА 2015. ГОДИНЕ

Седница је почела у 11,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Иван Јовановић, Војислав Вујић, Милош Тошанић, Горан Ковачевић, Радмило Костић, Сузана Шарац, Дејан Раденковић, Момо Чолаковић и Золтан Пек.

Седници је присуствовао и Зоран Бојанић, заменик Николе Јоловића.

Седници нису присуствовали чланови Одбора: Душица Николић, Милорад Мијатовић, Оливера Пешић, Драгољуб Зиндовић, Ђорђе Стојшић и Жика Гојковић, нити њихови заменици.

На предлог председника, Одбор је већином гласова утврдио следећи

Д н е в н и р е д

1. Предлог да се по хитном поступку, у складу са чланом 168. став 3. Пословника Народне скупштине, на дневни ред Девете седнице Другог редовног заседања Народне скупштине Републике Србије у 2015. години стави Предлог одлуке о престанку функције председника Републичке комисије за заштиту права у поступцима јавних набавки;

2. Утврђивање Предлога одлуке о избору председника и два члана Републичке комисије за заштиту права у поступцима јавних набавки;

3. Разматрање захтева Милоша Јовића, запосленог у Управи за јавне набавке, за добијање претходне писане сагласности за обављање додатне плаћене активности (Допис 11 број 120-3300/15 од 9. децембра 2015. године).

**Прва тачка дневног реда:** Предлог да се по хитном поступку, у складу са чланом 168. став 3. Пословника Народне скупштине, на дневни ред Девете седнице Другог редовног заседања Народне скупштине Републике Србије у 2015. години стави Предлог одлуке о престанку функције председника Републичке комисије за заштиту права у поступцима јавних набавки

Председник Одбора подсетио је присутне чланове Одбора да је председник Републичке комисије за заштиту права у поступцима јавних набавки Саша Варинац 22. јуна поднео неопозиву оставку на функцију председника Републичке комисије, као и да је Одбор, на седници одржаној 31. јула, размотрио ову оставку и утврдио Предлог одлуке о престанку функције Саши Варинцу. С тим у вези, предложио је да Одбор упути предлог Народној скупштини да овај предлог одлуке стави на дневни ред Девете седнице Другог редовног заседања Народне скупштине Републике Србије у 2015. години која је у току, по хитном поступку, у складу са чланом 168. став 3. Пословника, како би се што пре обезбедили услови за избор новог председника и тиме омогућио несметан рад овог органа у пуном саставу.

Дискусије поводом ове тачке дневног реда није било.

Одбор је једногласно одлучио да предложи Народној скуштини да Одлуку о престанку функције Саши Варинцу, због подношења оставке, стави на дневни ред Девете седнице Другог редовног заседања Народне скупштине Републике Србије у 2015. години седнице која је у току, по хитном поступку, у складу са чланом 168. став 3. Пословника.

**Друга тачка дневног реда**: Утврђивање Предлога одлуке о избору председника и два члана Републичке комисије за заштиту права у поступцима јавних набавки

Председник Одбора подсетио је чланове Одбора на активности које је Одбор предузео у поступку избора новог председника и два члана Републичке комисије за заштиту права у поступцима јавних набавки: Одлуком од 13. августа покренут је поступак избора председника и два нова члана Републичке комисије и објављен јавни конкурс у „Службеном гласнику РС“, као и на интернет страници Народне скупштине и у дневном листу „Политика“; на седници одржаној 4. септембра, образована је радна група са задатком да спроведе изборни поступак који је обухватао: преглед пријава на јавни конкурс и пратеће документације ради провере и утврђивања испуњености свих услова наведених у јавном конкурсу, утврђивање испуњености услова за избор кандидата, утврђивање принципа за израду и сачињавање предлога питања за тест провере стручне оспособљености из области јавних набавки, формирање теста, спровођење тестирања, преглед и утврђивање резултата тестирања кандидата; у складу са својим овлашћењима, радна група је на састанцима одржаним 4. септембра, 15. и 23. октобра, прегледала пристигле пријаве кандидата, утврдила који кандидати испуњавају услове да се нађу у даљем поступку за избор и договорила принципе за спровођење теста за проверу стручне оспособљености из области јавних набавки кандидата за избор председника и два члана Републичке комисије, о чему је обавестила Одбор; на седници одржаној 23. октобра Одбор је, на предлог радне групе, утврдио принципе за спровођење тестирања кандидата за избор председника и два члана Републичке комисије, као и листу питања за квалификациони тест; тестирање кандидата је одржано истог дана, са почетком у 13,00 часова, у Малој сали, Дом Народне скупштине; по завршетку тестирања, радна група је извршила преглед и утврдила резултате тестирања; у складу са чланом 203. Пословника Народне скупштине Одбор је, на седници одржаној 2. новембра обавио разговор са кандидатима за председника и два члана Републичке комисије, који су прошли квалификациони тест.

Дискусије поводом ове тачке дневног реда није било.

Одбор је затим приступио гласању о кандидатима за место председника и два члана Републичке комисије.

За Александру Литричин, кандидата за председника, односно члана Републичке комисије, нико од чланова Одбора није гласао.

За Хану Хукић, кандидата за председника Републичке комисије, гласало је 11 чланова Одбора, док један члан није гласао.

За Јелену Стојановић, кандидата за члана Републичке комисије, нико од чланова Одбора није гласао.

За Звездану Рајовић, кандидата за члана Републичке комисије, нико од чланова Одбора није гласао.

За Бранимира Благојевића, кандидата за члана Републичке комисије, гласало је 11 чланова Одбора, док један члан није гласао.

За Јасмину Миленковић, кандидата за члана Републичке комисије, гласали су сви присутни чланови Одбора.

На предлог председника, Одбор је већином гласова (11 за, један члан није гласао), одлучио да упути Народној скупштини предлог да се одлука о избору председника и члана Комисије за хартије од вредности донесе по хитном поступку, у складу са чланом 168. став 3. Пословника Народне скупштине, како би се што пре обезбедили услови за рад Комисије у пуном саставу.

**Трећа тачка дневног реда**: Разматрање захтева Милоша Јовића, запосленог у Управи за јавне набавке, за добијање претходне писане сагласности за обављање додатне плаћене активности (Допис 11 број 120-3300/15 од 9. децембра 2015. године)

Председник одбора обавестио је присутне чланове Одбора да се Одбору обратио Милош Јовић, запослен у Управи за јавне набавке, за добијање претходне писане сагласности, за обављање додатно плаћене активности - предавање на семинару који се одржава 22. децембра у Београду, у организацији Образовног информатора из Београда.

Дискусије поводом ове тачке дневног реда није било.

На предлог председника, Одбор је већином гласова (9 за, 1 против, 1 није гласао) одлучио да Милошу Јовићу, запосленом у Управи за јавне набавке, дâ претходну писану сагласност за обављање додатно плаћене активности - предавање на семинару који се одржава 22. децембра у Београду, у организацији Образовног информатора из Београда.

\* \* \*

Седница је завршена у 11,15 часова.

Седница је тонски снимана.

СЕКРЕТАР ПРЕДСЕДНИК

Александра Шашо Верољуб Арсић,с.р.